《九月八日同年陈范川太史招同梁一峰广文游光孝净慧二禅寺呈范川 其二》
清代·李黼平

宝庄严寺晚来过，奈此倾欹窣堵何。卧阁佛谁烧舍利，上堂僧堵病维摩。

黄龙会散犀香满，白马经残贝叶多。赖有骊珠君袖落，山门留镇配东坡。

作者简介：（1770—1832）清广东嘉应人，字绣之，又字贞甫。嘉庆十年进士，官昭文知县。为政宽和，而以亏挪系狱数年。治汉学，工考證。回粤入学海堂阅课艺，主讲宝安书院。有《毛诗紬义》、《易刊误》等。